Oos-Kaapse misdaadstatistiek bekendgemaak | Maroela Media
Oos-Kaapse misdaadstatistiek bekendgemaak
(Foto verskaf deur SAPD Oos-Kaap)
Die Oos-Kaap het 'n beduidende afname in verskeie kategorieë van gewelddadige misdaad aangemeld tydens die algehele afsonderingsperiode, insluitend veediefstal en seksuele oortredings.
Lt.genl. Liziwe Ntshinga, provinsiale polisiekommissaris, het dié kwartaallikse statistiek Dinsdag by die Bhisho-akademie aangekondig.
Ntshinga het gesê tydens die betrokke periode het die landswye afsondering teen Covid-19 geskuif van vlak 3, vlak 2 en uiteindelik na vlak 1. Sy het bygevoeg die afsonderingsperiode het 'n positiewe uitslag tot gevolg gehad wat betref 'n afname in misdaad. "Almal was in hul huise en daar is beperkings geplaas op persone se beweging. Dit het uiteraard gedien as 'n afskrikmiddel vir opportunistiese en gewoontemisdadigers in die gemeenskap."
Met slapper beperkingsregulasies is die realiteit dat die situasie verander het. "Die goeie nuus is dat die statistiek uit die 2020/2021-periode, Julie tot September, 'n beduidende afname getoon het met verbetering in vergelyking met vorige kwartale. Dit dui op toewyding en vasberadenheid deur die magte om die kriminele element in die samelewing te takel."
Ntshinga het gesê sy waardeer die pogings en prestasie deur SAPD-lede op die grond, maar dit moet in gedagte gehou word dat hulle onder "gevaarlike omstandighede van 'n verwoestende wêreldwye pandemie" gewerk het. "Ons moet in gedagte hou dat ons polisiebeamptes nie immuun is van die maatskaplike euwels wat deur ons gemeenskappe in die gesig gestaar word nie. Daar is byna daagliks of weekliks kantore wat moet sluit weens Covid-19-infeksies, beamptes wat gehospitaliseer moet word en in sommige gevalle bedroefdheid weens die koronavirus. Dit is 'n bewys van hoe toegewyd en lojaal ons beamptes is om hul lewens neer te lê vir die beskerming en oorlewing van ons gemeenskappe," het sy bygevoeg.
Ntshinga het gesê in een week het twee senior beamptes van die provinsiale hoofkantoor gesterf weens Covid-19-komplikasies.
'n Beduidende impak is gemaak om die veediefstalsindikaat in die provinsie oop te vlek. Daar was ook 'n beduidende afname in die getal seksuele oortredings. 'n Rits vonnisse is ook aangemeld sedert die aanvang van die jaar. Tot dusver is 39 lewenslange tronkstrafvonnisse opgelê met 950 jaar vir persone wat seksuele misdade gepleeg het.
Weziwe Tikana-Gxothiwe, LUR vir vervoer en veiligheid, het tydens die geleentheid 116 polisievoertuie oorhandig, insluitend vier vragmotors, ses motorfietse en drie minibusse vir verkeersbeamptes.
Valke ontvang dagvaarding vir hoë
DA neem bewind in Knysna oor
Wel, dit is sommer baie goeie nuus. Kan dit asseblief oorspoel na die WP?
Tabelleer asb die beduidende afnames. Wat is hulle definisie van beduidend. Een of twee verbeterings?
Nou gaan strandbesoek die hoof kriminele daad word en daarna inbraak, diefstal, aanranding en moord soos die ekonomie van die Oos-Kaap en ANC bastion inmekaar val. Point of no return.